**Mărţişorul**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mărţişorul

Iubita mea, de Mărţişor,

Îţi dau un şnur făcut anume

Din dezmierdări şi gânduri bune,

Să-l pui pe braţul tău uşor.

Iubita mea, în astă zi,

Primeşte, daruri de la mine,

Doar zile calde şi senine,

La tine-n suflet să le ţii.

Iubita mea, de primăvară

Ţi-am pregătit să-ţi dau cadou

O tinereţe, ce din nou

Să o trăieşti, a doua oară.

Iubita mea, îţi dăruiesc,

Ca să agăţi în pieptul tău,

Iubirea şi tot dorul meu,

Căci doar pe tine te iubesc.

De toate-acestea-s prea uşoare,

Sunt mult prea mici, ori prea puţine,

Voi fi eu darul pentru tine,

Legat cu şnur de mărţişoare.